CELEX: 52012PC0646
Language: ro
Date: 2012-11-09
Title: Propunere de DECIZIE A CONSILIULUI de stabilire a poziției Uniunii Europene în cadrul Consiliului General al Organizației Mondiale a Comerțului privind aderarea Republicii Tadjikistan la Organizația Mondială a Comerțului

|
			
		
		
		52012PC0646
		
			Propunere de DECIZIE A CONSILIULUI de stabilire a poziției Uniunii Europene în cadrul Consiliului General al Organizației Mondiale a Comerțului privind aderarea Republicii Tadjikistan la Organizația Mondială a Comerțului /* COM/2012/0646 final - 2012/0308 (NLE) */
			
				
		
		
			
			   	EXPUNERE DE MOTIVE
I. INTRODUCERE
Membrii Organizației Mondiale a
Comerțului (OMC) și Republica Tadjikistan au ajuns în etapa
finală a negocierilor legate de condițiile de aderare a Republicii
Tadjikistan la OMC. Acest lucru survine după 11 ani de negocieri lansate
odată cu înaintarea de către Republica Tadjikistan a cererii sale de
aderare la OMC, în 2001.
Înainte ca Uniunea Europeană să
poată aproba oficial în cadrul OMC aderarea Republicii Tadjikistan, este
necesară o decizie a Consiliului de aprobare a condițiilor de
aderare.
Rezumatul condițiilor de aderare este
prezentat mai jos.
II. REZUMATUL PE SECTOARE AL
CONDIȚIILOR DE ADERARE LA OMC A REPUBLICII TADJIKISTAN
Lista de angajamente
Nivelul mediu al taxei vamale consolidate
finale (FBR) în calendarul de aderare a Tadjikistanului este de 7,5 %.
Nivelul mediu al FBR pentru produsele agricole
este ușor mai ridicat (8,6 %) decât cel înregistrat pentru produsele
industriale (7 %).
Tadjikistanul va pune în aplicare FBR timp de 5
ani de la data aderării.
Aceste niveluri
medii pentru tarife sunt rezonabile dacă se ține seama de caracterul
de enclavă și de dimensiunile reduse ale economiei Tadjikistanului.
Și în trecut, UE a acceptat astfel de niveluri tarifare ca fiind
rezonabile pentru economii cu dimensiuni comparabile.
Produse industriale 
–              
Nivelul mediu al FBR pentru produsele neagricole
este de 7%.
–              
Cele mai ridicate taxe vamale consolidate finale
sunt înregistrate pentru încălțăminte cu o medie de 20 %
și cu valori maximale de 30 % și pentru produsele textile cu o
medie de 10 % și cu valori maximale de 30 %.
–              
Tadjikistanul aderă la Acordul privind
tehnologia informației (ITA) și, prin urmare, elimină treptat
tarifele ITA timp de 5 ani. 
Produse agricole 
–              
Nivelul mediu al FBR pentru produsele agricole este
de 8,6%.
–              
Valorile tarifare maximale înregistrate în
agricultură sunt rezonabile: 23 % pentru tomatele proaspete și 15 %
sau ușor superioare pentru diverse alte legume proaspete, brânză
și tutun. 
Servicii 
Lista Tadjikistanului de angajamente specifice
în domeniul serviciilor este foarte satisfăcătoare, dacă se
ține cont de dimensiunea economiei acestei țări. Tadjikistanul
își va asuma angajamente substanțiale în privința accesului pe
piață și a tratamentului național pentru o gamă
largă de sectoare din domeniul serviciilor, printre care se
numără serviciile profesionale, informatica, cercetarea și
dezvoltarea, închirierea/leasingul și alte servicii pentru întreprinderi,
serviciile de comunicare (serviciile de curierat și de telecomunicații),
construcțiile, distribuția, serviciile educaționale private,
serviciile din sectorul mediului, serviciile financiare (bancare și de
asigurări), sănătatea, turismul, serviciile recreative și
de transport.
Angajamente luate în cadrul
protocolului de aderare
În etapa finală, multilaterală, a
procesului de aderare, membrii OMC au căutat împreună să asigure
o compatibilitate elementară între legislația și
instituțiile comerciale ale Tadjikistanului și normele și
acordurile OMC, prin includerea unor dispoziții specifice în protocolul de
aderare și în raportul grupului de lucru. Următoarele chestiuni
prezintă un interes special pentru UE:
Proprietatea de stat, privatizarea și
entitățile comerciale de stat
De la data aderării, întreprinderile
comerciale de stat (inclusiv întreprinderile de stat, întreprinderile
controlate de stat, întreprinderile cu drepturi speciale sau exclusive și
întreprinderile unitare) din Tadjikistan vor face orice achiziții sau
vânzări care nu sunt destinate folosinței sau consumului de
către guvernul însuși doar în funcție de considerente
comerciale. Tadjikistanul a confirmat, de asemenea, că aceste
întreprinderi comerciale de stat vor acorda întreprinderilor din alte
țări membre posibilități adecvate de a concura pentru participarea
la achiziții de la sau la vânzări către întreprinderile de stat
din Tadjikistan, în conformitate cu practicile comerciale obișnuite. Nu se
vor aplica restricții exporturilor de materiale pentru a se asigura
cantitățile de materiale necesare în industria națională de
prelucrare în scopul de a se mări exporturile respectivei industrii
naționale sau de a o proteja.
Drepturile comerciale
De la data aderării, Tadjikistanul va
acorda oricărei persoane fizice sau juridice, indiferent de prezența
fizică sau de investițiile în Tadjikistan, dreptul de a fi
importatorul oficial al unui produs autorizat pentru importarea în Tadjikistan,
la orice nivel de distribuție. De la data aderării, toate drepturile
de import și de export se vor acorda în mod nediscriminatoriu și nediscreționar,
iar dispozițiile privind înregistrarea comercială sau depunerea de
cereri pentru obținerea dreptului de a importa sau de a exporta vor avea
doar scopuri fiscale și vamale, nu vor prevedea investiții în
Tadjikistan, nu vor conferi drepturi de distribuție în această țară
și nu vor constitui o barieră în calea schimburilor comerciale.
Acordul privind tehnologia informației
(ITA)
Republica Tadjikistan a prezentat spre
verificare Comitetului ITA calendarul său privind ITA, în conformitate cu
procedurile ITA, pentru a i se permite să adere la ITA atunci când devine
membru al OMC.
Evaluarea mărfurilor în vamă
De la data aderării, Tadjikistanul
își va aplica propriile legi, norme administrative și practici în
materie de evaluare a mărfurilor în vamă, inclusiv cele destinate a
preveni subevaluarea mărfurilor, în conformitate cu Acordul OMC, inclusiv
articolul I din GATT 1994, Acordul OMC privind punerea în aplicare a
articolului VII din GATT 1994 și anexa I (Note interpretative). 
Taxele la export
Tadjikistanul și-a luat angajamente
complete de limitare a taxelor la export. 
Acordul privind achizițiile publice
Tadjikistanul și-a confirmat dorința
de a adera la Acordul OMC privind achizițiile publice. După aderare,
Tadjikistanul va deveni observator la acord și își va prezenta cererea
de obținere a statutului de membru împreună cu oferta privind
acoperirea în termen de un an de la aderarea la OMC.
Comerțul cu aeronave civile
După aderare, Tadjikistanul va deveni
parte semnatară a Acordului OMC privind comerțul cu aeronave civile.
III. RECOMANDARE
Prezentând condițiile de aderare a
Republicii Tadjikistan la OMC pentru aprobarea de către Consiliu, Comisia
consideră că aceste condiții constituie un pachet echilibrat
și ambițios de angajamente de deschidere a pieței, care va aduce
beneficii substanțiale atât Republicii Tadjikistan, cât și
partenerilor săi comerciali din OMC.
2012/0308 (NLE)
Propunere de
DECIZIE A CONSILIULUI
de stabilire a poziției Uniunii Europene
în cadrul Consiliului General al Organizației Mondiale a Comerțului
privind aderarea Republicii Tadjikistan la Organizația Mondială a
Comerțului
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 91, articolul 100
alineatul (2) și articolul 207 alineatul (4), coroborate cu articolul 218
alineatul (9),
având în vedere propunerea Comisiei Europene,
întrucât:
(1)       La 29 mai 2001, guvernul
Republicii Tadjikistan a depus o cerere de aderare la Acordul de la Marrakech
de instituire a Organizației Mondiale a Comerțului (OMC), în temeiul
articolului XII din acest acord.
(2)       La 18 iulie 2001 a
fost creat un grup de lucru privind aderarea Republicii Tadjikistan pentru a se
ajunge la un acord cu privire la condițiile de aderare acceptabile atât
pentru Republica Tadjikistan, cât și pentru toți ceilalți membri
ai OMC.
(3)       Comisia, în numele Uniunii, a
negociat o serie completă de angajamente de deschidere a pieței din
partea Republicii Tadjikistan, care corespund cererilor Uniunii.
(4)       Aceste angajamente sunt în
prezent încorporate în Protocolul de aderare a Republicii Tadjikistan la OMC.
(5)       Aderarea Republicii
Tadjikistan la OMC ar trebui să aibă o contribuție pozitivă
și de durată la procesul de reformă economică și de
dezvoltare durabilă din această țară.
(6)       În consecință, Protocolul
de aderare ar trebui aprobat.
(7)       Conform articolului XII din
Acordul de instituire a OMC, condițiile de aderare sunt convenite între
membrul aderent și OMC, iar Conferința Ministerială a OMC
aprobă condițiile de aderare din partea OMC. Articolul IV.2 din
Acordul de instituire a OMC prevede că, în intervalele dintre reuniunile
Conferinței Ministeriale, funcțiile acesteia sunt exercitate de
Consiliul General.
(8)       În consecință, este
necesar să se stabilească poziția care urmează să fie
adoptată de către Uniune în cadrul Consiliului General al OMC,
referitor la aderarea Tadjikistanului la OMC,
ADOPTĂ PREZENTA DECIZIE: 
Articolul 1
Poziția care urmează a fi
adoptată de Uniunea Europeană în cadrul Consiliului General al
Organizației Mondiale a Comerțului privind aderarea Republicii
Tadjikistan la OMC este de aprobare a aderării.
Articolul 2
Prezenta decizie intră în vigoare la
data adoptării sale. 
Adoptată la Bruxelles,
                                                                       Pentru
Consiliu
                                                                       Preşedintele